## Odluka o provođenju mjera utvrđenih rezolucijama Vijeća sigurnosti Ujedinjenih naroda 1521 (2003), 1532 (2004), 1683 (2006), 1731 (2006), 1854 (2008) i 1903 (2009) u svezi sa sankcijama protiv Republike Liberije

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 1521 (2003), 1532 (2004), 1683 (2006), 1731 (2006), 1854 (2008) i 1903 (2009) u svezi sa sankcijama protiv Republike Liberije

VLADA REPUBLIKE HRVATSKE

2512

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 1521 (2003), 1532 (2004), 1683 (2006), 1731 (2006), 1854 (2008) I 1903 (2009) U SVEZI SA SANKCIJAMA PROTIV
REPUBLIKE LIBERIJE

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1521 (2003), 1532 (2004), 1683 (2006), 1731 (2006), 1854 (2008) i 1903 (2009), a koje se odnose i na popis fizičkih i pravnih osoba koje podliježu mjerama iz stavka 4. Rezolucije 1521 (2003) i stavka 1. Rezolucije 1532 (2004) koji su u prilogu i sastavni su dio ove Odluke, a time se ujedno primjenjuje i Zajedničko stajalište Europske unije 2004/137/CFSP, kojem se Republika Hrvatska pridružila.

II.

Zabranjuje se ulazak ili prolazak preko teritorija Republike Hrvatske svim osobama koje je imenovao Odbor osnovan stavkom 21. Rezolucije 1521 (2003) (u daljnjem tekstu: Odbor) koje predstavljaju prijetnju mirovnome procesu u Liberiji ili koje se bave aktivnostima usmjerenima na podrivanje mira i stabilnosti u Liberiji i u subregiji, uključujući i njihove supružnike i pripadnike bivših liberijskih oružanih snaga koji održavaju veze s bivšim predsjednikom Charlesom Taylorom, osobe za koje je Odbor utvrdio da krše stavak 2. Rezolucije 1521 (2003) i sve ostale osobe ili osobe povezane s entitetima koji pružaju financijsku ili vojnu potporu naoružanim pobunjeničkim skupinama u Liberiji ili u zemljama u regiji.

Mjere nametnute ovom točkom neće se primjenjivati kad Odbor utvrdi:

– da se takvo putovanje opravdava humanitarnom potrebom, uključujući i vjerske obaveze ili

– zaključi da bi iznimka dodatno unaprijedila ostvarenje svrhe rezolucija Vijeća sigurnosti Ujedinjenih naroda, stvaranje mira, stabilnosti i demokracije u Liberiji i trajnoga mira u subregiji.

III.

Zabranjuje se pravnim i fizičkim osobama izravna ili neizravna opskrba, prodaja ili prijenos u Republiku Liberiju, s teritorija Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja i s oružjem povezanih materijala svih vrsta, kao i davanje bilo koje pomoći, savjeta ili obuke koji se odnose na vojne aktivnosti, uključujući financiranje i financijsku pomoć svim nevladinim subjektima i pojedincima koji djeluju na teritoriju Liberije.

Mjere nametnute ovom točkom neće se odnositi na:

– prodaju ili dostavu naoružanja i srodne vojne opreme kao i pružanje tehničke poduke i pomoći koji su namijenjeni isključivo kao potpora ili za uporabu u Misiji Ujedinjenih naroda u Liberiji (UNMIL);

– zaštitnu odjeću, uključujući i neprobojne prsluke i vojne kacige koje su osoblje Ujedinjenih naroda, predstavnici medija i humanitarni radnici, radnici na razvoju i srodan kadar, privremeno izvezli u Liberiju za svoju osobnu uporabu;

– drugu isporuku neubojite vojne opreme namijenjene isključivo za humanitarnu i zaštitnu uporabu i na srodnu tehničku pomoć ili obuku, koje je unaprijed odobrio Odbor.

IV.

Republika Hrvatska zamrznut će svu imovinu, financijska sredstva i gospodarske resurse koji se nalaze na njenom teritoriju, a koje posjeduju ili nadziru, izravno ili neizravno, bivši liberijski predsjednik Charles Taylor, članovi njegove uže obitelji, posebice Jewell Howard Taylor i Charles Taylor mlađi, visoki dužnosnici bivšega Taylorovog režima ili drugi bliski saveznici ili suradnici koje je imenovao Odbor, kako bi se spriječilo njihovo uplitanje u ponovnu uspostavu mira i stabilnosti u Liberiji i subregiji, uključujući i financijska sredstva i drugu financijsku imovinu i gospodarske resurse koje drže entiteti u vlasništvu ili pod nadzorom, izravnim ili neizravnim, bilo kojega od njih ili bilo koje osobe koja nastupa u njihovo ime ili prema njihovim nalozima, koju je odredio Odbor, te se nadalje obvezuje osigurati da državljani Republike Hrvatske ili bilo koje osobe na njenom teritoriju ne učine bilo kakvu imovinu, financijska sredstva ili gospodarske resurse dostupnima takvim osobama ili subjektima ili u njihovu korist.

V.

Navedene mjere ne odnose se na imovinu, financijska sredstva i gospodarske resurse za koje je Republika Hrvatska odredila:

– da su nužni za pokrivanje osnovnih potreba, uključujući i plaćanje hrane, najamnine ili hipoteke, lijekova i liječenja, poreza, premija osiguranja, te naknade za režije ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga, ili honorara ili troškova usluga za redovito držanje ili održavanje zamrznutih financijskih sredstava ili druge financijske imovine ili ekonomskih resursa, nakon što nadležna država dostavi Odboru obavijest o namjeri da, kad je to primjereno, odobri pristup tim financijskim sredstvima, drugoj financijskoj imovini ili ekonomskim resursima, ako u roku od dva radna dana od takve obavijesti Odbor ne donese negativnu odluku;

– da su nužni za pokrivanje izvanrednih troškova, pod uvjetom da je Republika Hrvatska o takvoj odluci obavijestila Odbor i da je on odobrio takvu odluku;

– da su predmet sudske, administrativne, arbitražne presude ili prava na zapljenu jer u tom slučaju financijska sredstva, druga financijska imovina i gospodarski resursi mogu biti upotrijebljeni za zadovoljenje prava na zapljenu ili zadovoljenje presude, pod uvjetom da su pravo na zapljenu ili presuda doneseni prije dana donošenja Rezolucije 1521 (2003) te da nisu u korist fizičkih osoba ili pravnih subjekata određenih od strane Odbora i da je Republika Hrvatska o tome obavijestila Odbor.

Republika Hrvatska dopušta da se računima, koji su predmet odredaba ove točke, pridodaju:

– kamate ili druge zarade koje tim računima pripadaju i

– isplate koje dospijevaju temeljem ugovora, sporazuma ili obaveza koje su nastale prije datuma kada su ti računi postali predmetom odredaba ove točke, pod uvjetom da svaka takva kamata, druga zarada i uplate nastave biti predmetom tih odredbi.

VI.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o istom mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VII.

Izmjene i dopune lista mjera ograničavanja iz rezolucija 1521 (2003), 1532 (2005), 1683 (2006), 1731 (2006), 1854 (2008) i 1903 (2009) te popis fizičkih i pravnih osoba koje podliježu mjerama iz stavka 4. Rezolucije 1521 (2003) i stavka 1. Rezolucije 1532 (2004) Vijeća sigurnosti Ujedinjenih naroda vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

VIII.

Za provedbu mjera iz ove Odluke zadužuju se nadležna tijela.

IX.

Prilog iz točke I. ove Odluke ne objavljuje se u »Narodnim novinama«.

X.

Ova Odluka stupa na snagu danom objave u »Narodnim novinama«.

Klasa: 004-01/10-04/05

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2512